钦定古今图书集成/明伦汇编/官常典/第603卷 > 刘俊
## 钦定古今图书集成/明伦汇编/官常典/第603卷 > 刘俊

按《明外史》本传：“俊字君佐，深州人。成化八年进士。授
青州推官。每行县，布衣匹马，不列驺从。谳狱明决，强
梗慑伏，时称廉平。征授御史，坐事谪光泽知县，擢河
南佥事，已迁副使。有重狱，同列不能决者，多推俊，俊
发伏钩隐，尽法乃止。前后巡大梁、河内，所至弊绝。及
代去，奸吏酌酒相庆。时仕途特重进士，其出任州县”
者，上官礼之加等。其人亦自谓行当被召，往往为急
政立声名，或傲肆自恣。俊曰：“凡州县皆吾属也，劝惩
当以政，他何恤焉。”故其御属吏不少宽假。后有去为
要路者，遂腾谤言。会台谏将劾，诸方面官竟注名贪虐，章下九卿平议，户部尚书佀锺识俊名，昌言于朝
曰：“此故青州廉吏也，颇闻其节愈励，奈何有此事？”遂
得寝。俊性戆直，不饰边幅。在官终日闭门，不通一谒，
独好饮酒，所与为酒人者至，辄开阁延之，所设蔬果
而已。相与饮极欢，然终不能有所干也。任满致仕，终
于家。